**IZVAJALCI ZDRAVSTVENIH STORITEV**

**OBMOČNE ENOTE ZZZS**

 Številka: 0072-20/2018-DI/2

 Datum, 5. 11. 2018

Zadeva: Spremembe in dopolnitve Pravil obveznega zdravstvenega zavarovanja – izključni izvajalec,

 pravica do povračila potnih stroškov in do reševalnega prevoza

V skladu s spremembami in dopolnitvami Pravil obveznega zdravstvenega zavarovanja (Uradni list R Republike Slovenije, št. 64/18, nadaljnjem besedilu: novela Pravila) je črtana pravica do povračila potnih stroškov za potovanje k izvajalcu, ki opravlja izključno dejavnost na področju psihiatrije, rehabilitacije, onkologije in ortopedije (v nadaljnjem besedilu: izključni izvajalec). Pravica do povračila potnih stroškov je, glede na prehodno določbo, za potovanja, ki bodo opravljena od 1. 11. 2018 dalje, zagotovljena le za potovanje do najbližjega ustreznega izvajalca. Enako velja tudi za pravico do prevoza z reševalnimi vozili. O navedenem smo vas že obvestili z okrožnico ZZZS, št. 0072-20/2018-DI/1, z dne 11. 10. 2018.

Ne glede na navedeno pa bodo imele zavarovane osebe pravico do povračila potnih stroškov in do reševalnega prevoza do izvajalca, ki je bil pred uveljavitvijo Pravil izključni, tudi za potovanja, ki bodo opravljena po 1. 11. 2018, in sicer v primeru, če bodo potovale k izključnemu izvajalcu zaradi zaključka zdravljenja, ki je bilo pričeto pred uveljavitvijo prehodne določbe novele Pravil, ki se nanaša na potne stroške – torej pred 31.10.2018.

Odločitev zavarovane osebe, da zdravstvene storitve, potrebne zaradi zdravljenja določenega zdravstvenega stanja, opravi pri izključnem izvajalcu, je bila namreč pogojena tudi s tem, da ji je bilo pred uveljavitvijo novele Pravil v zvezi s tem zdravljenjem omogočeno uveljavljanje pravice do potnih stroškov in do reševalnega prevoza. Zato je v navedenih primerih za ustreznega izvajalca v smislu 109. člena Pravil šteti izvajalca, ki je bil pred uveljavitvijo Pravil izključni, če gre za nadaljnja potovanja, potrebna zaradi zaključka zdravljenja istega zdravstvenega stanja, zaradi katerega je bilo pri njem začeto zdravljenje (npr. kontrolni pregledi, operativni poseg).

Pričetek zdravljenja pred 31.10.2018

Šteje se, da je bilo zdravljenje pri izključnem izvajalcu pričeto z dnem, ko je bila pri izvajalcu opravljena:

* prva zdravstvena storitev, potrebna zaradi novo nastalega zdravstvenega stanja oziroma akutnega poslabšanja kroničnega zdravstvenega stanja, če gre za zdravstvene storitve, za katere napotnica ni potrebna (npr. zdravstvene storitve na področju psihiatrije);
* prva zdravstvena storitev, opravljena na podlagi izdane napotnice (prvi pregled).

Zavarovana oseba se lahko odloči, da nadaljnje storitve ne bo opravljala pri izključnem izvajalcu, temveč pri drugem izbranem izvajalcu. V tem primeru bo upravičena do povračila potnih stroškov in do reševalnega prevoza za potovanje do najbližjega izvajalca, ki opravlja storitve, ki jih uveljavlja.

V primeru novonastalega zdravstvenega stanja oziroma akutnega poslabšanja kroničnega zdravstvenega stanja, v zvezi s katerim bo zavarovana oseba ponovno opravila prvi pregled, zavarovana oseba nima več pravice do povračila potnih stroškov in do reševalnega prevoza do izvajalca, ki je bil pred uveljavitvijo novele Pravil izključni, temveč le do najbližjega izvajalca.

Postopek uveljavljanja pravice

Zdravnik, ki je pristojen za izstavitev listine, na podlagi katere lahko zavarovana oseba uveljavlja pravico do povračila potnih stroškov in do reševalnega prevoza (Potrdilo o upravičenosti do potnih stroškov – spremstva, Nalog za prevoz), bo v primeru potovanja v zgoraj opisanih primerih navedel, da gre za potovanje zaradi končanja zdravstvene obravnave, pričete pred uveljavitvijo prehodne določbe novele Pravil, ki se nanaša na potne stroške ***(»Končanje zdravljenja, pričetega pred 31.10.2018«***). To dejstvo lahko navede na ločenem potrdilu ali neposredno na sami listini (na podlagi svoje ocene ali na podlagi informacije izvajalca h kateremu potuje), in sicer tako, da:

* na listini Potrdilo o upravičenosti do potnih stroškov – spremstva – pri rubriki »Najbližji ustrezni izvajalec je v kraju« pod črto navede opombo: *»Končanje zdravljenja, pričetega pred 31.10.2018«*.;
* na listini Nalog za prevoz – v rubrikiRubrika 13 – OPOMBE navede: *»Končanje zdravljenja, pričetega pred 31.10.2018«*..

Pripravila:

Radmila Krunić

Področje za odločanje o pravicah in

medicinske pripomočke

Ana Vodičar

Vodja – direktorica področja I